दरभंगा : साईँ चरण इंटरटेनमेँट क बैनरक तर बनल मैथिली फिल्म हाफ मर्डर 3 अक्टूबर कें मिथिलाक सिनेमाघर सभ मे रिलीज होएत, एहि फिल्म ट्रेलर जून मे जारी कऽ देल गेल छल। फिल्मक संगीत सुनील पवन आ नृत्य ऋतु राज देने छथि। फिल्मक निर्देशक रमा नाथ झा, कार्यकारी निर्माता आदित्य नाथ मिश्र, तकनीकी निर्देशक अरमान हैदर काजमी आ लेखक अनिल झा छथि। फिल्मक अभिनेता आ अभिनेत्री नवतुरिया छथि।
 13 अक्टूबर कें रिलीज़ होएत 'मीत हमर जनम जनम के'
समस्तीपुर : जे एम फिल्मस प्रोडक्शनक बैनर तर बनल मैथिली सिनेमा 'मीत हमर जनम जनम के' मिथिलाक सिनेमाघर मे 13 अक्टूबर कें प्रदर्शित होएत।
 इ सिनेमा बड्ड कम समय मे तैयार अछि आ फिल्म नव तकनीक क संग नव नव कलाकारक संग आबि रहल अछि।
 फिल्मक केँद्र मे अभिनेता विकास झा छथि, फिल्ममे संगीत सेहो हिनके द्वारा देल गेल अछि। फ़िल्मक अभिनेत्री अर्चना सिंह छथि। फिल्म मे अप्पन स्वर दीपा नारायण, इंदु सोनाली, विकास झा, मनोज मिश्रा आ पामेला जैन देने छथि। फिल्मक निर्माता मुंदराज नागर आ संजय पोसवाल छथि। फिल्मक निर्देशक संतोष राणा छथि।
 साहित्य संग्रहालय बनय दिनकर क घर !
 बेगूसराय : राष्ट्रकवि रामधारी सिंह दिनकर क जन्मस्थली सिमरियामे हुनक पैतृक आवास केँ 'साहित्य संग्रहालय' बनेबाक मांग तीन दशकसं बेसी समयसं लटकल अछि। दिनकरक पुत्र केदार सिंहक कहब अछि जे बड्ड शौकसं बाबूजी गाममे इ घर आ दलान बनौने छलथि। पटना आ दिल्लीसं जखन अखनो गाम अबैत छलथि तखन एतहि बैसार जमैत छल।
 एतहि ओ अप्पन संगी-साथी, ग्रामीणसं भेँट करैत छलथि आ हुनका सभकेँ अप्पन रचना सुनाबैत छलथि। फुर्सतक क्षणमे एतहि ओ लिखबाक काज सेहो करैत छलथि। बताबी जे ब्रिटेनमे प्रख्यात कवि जान किट्स केँ लंदन स्थित घरकेँ साहित्य संग्रहालय बनाएल गेल अछि जतय हुनकासं जुड़ल सभ सामग्री आ रचना सहेज कऽ राखल गेल अछि। इ लंदनक प्रमुख पर्यटन स्थलमे सं अछि मुदा अप्पन देशमे राष्ट्रकवि दिनकरक घर उपेक्षाक शिकार अछि। राष्ट्रकवि दिनकर केर जन्मस्थल सिमरिया, आजादीक 66 बरखक बादो सक्रिय रेलवे स्टेशन नहि बनि सकल अछि आ एकर स्वरूप हाल्ट सन अछि जतय पैघ ट्रेन नहि रूकैत अछि। दिनकरक नातिन छाया ठाकुर कहलनि जे दिनकर संग्रहालयक मांग निश्चित रुपे पूरा होएबाक चाही। दिनकर केर जन्म 23 सितंबर 1908 केँ मिथिलाक बेगूसराय जिलाक सिमरियामे भेल छल आ हुनक मृत्यु 24 अप्रैल 1974 केँ भेल छल।
 दरभंगा : मैथिली फिल्म 'दीवाना आहाँ कें प्यार मे' अप्पन अभिनय सं प्रभावित करौनिहाइर अभिनेत्री जेबा अंजुम कौशर मिस इंडिया कांटिनेंट क पुरस्कार जीतलनि।
 भोपाल मे आयोजित एहि कार्यक्रम मे देशभरि सं आयल कतेको प्रतिभागी क बीच वो इ पुरस्कार जीतलनि बताबी जे कौशर मैथिली फ़िल्मक अलावे अदालत, जोधा अकबर आ सावधान इंडिया आदि हिन्दीक प्रमुख सीरियल आदि मे सेहो काज क चुकल छथि। आब हिनक अगिला निशाना मिस इंडिया पर अछि। मिथिला प्राइम दिस सं 'दीवाना आहाँक प्यार मे' क टीम आ जेबा अंजुम कौशर कें सफलताक ढाकी भरी शुभकामना!
 'जान सं' फिल्म मे पाग पर प्रहार ?
 दरभंगा : श्रीज्योति फिल्म एंड म्यूजिक बैनरक तर बनल मैथिली सिनेमा 'जान सं' फिल्म जल्दिये रिलीज होमय जा रहल अछि, एहि फिल्मक एकटा दृश्य मिथिलाक आन बान आ शान कें छत्ता पर घुमाबैत देखाओल गेल अछि।
 आहाँ सभक मोन में आयल होएत जे इ आन बान आ शान की अछि ? मिथिलाक आन बान आए शान 'पाग' कें फ़िल्मक एकटा गीत पर फ़िल्मक एकटा हास्य कलाकार द्वारा छत्ता पर घुमाबैत देखाओल गेल अछि। मिथिलाक शान कें एही तरहेँ देखायब की मिथिला संस्कृति आ संस्कार पर प्रहार नै ता और की ? मिथिला प्राइम वो दृश्य कें पाठकक सोझां राखी रहल अछि।
 मधुबनी : जिलाक मोहम्मदपुरक जरहटिया पोखरि लग कोरैत काल भगवान बुद्धक गला सं उपरका भाग माने मुंह भेटल अछि।
 मुजफ्फरपुर : मुजफ्फरपुर बिहारक उप राजधानी बनत। एतय उच्च न्यायालयक दोसर खंडपीठक स्थापनाहोएत। मुजफ्फरपुर मे मेट्रो परिचालनक मांग सेहो केँद्र सरकार सं करब। इ गप्प बिहार राज्य परिवहन मंत्री रमई राम बीतल कहलनि। ओ कहलनि जे अखंड बिहार मे रांची उप राजधानी छल आ आब झारखंड मे दुमका उप राजधानी अछि। उत्तर बिहारक दस टा जिलाक लोक केँ गंगा पार कऽ पटना जेबामे बड्ड दिक्कत होइत अछि। पटनाक बाद मुजफ्फरपुर विकसित माडल जिला अछि। एतुक्का आबादी आब मेट्रो चलय लायक भऽ गेल अछि। हम जल्दिये केँद्र सरकार केँ मुजफ्फरपुर मे मेट्रो लेल चिट्ठी लिखब।
 दरभंगा : शनि केँ भेल दरभंगा मे प्रेस कांफ्रेँस मे सांसद पप्पू यादव एक बेर फेर पृथक मिथिला राजक समर्थन केलनि। सांसद यादव कहलनि जे हम शुरु सं छोट राज्यक पक्षधर रहल छी। छोट राज्यक निर्माण सामाजिक, आर्थिक, शैक्षिक, ऐतिहासिक आ भाषाई मानदंड केँ ध्यान राखि बनबाक चाही। मिथिला राजक मांग सभ मानदंड पर ठाढ़ अछि। छोट राज्यक निर्माण सं सत्ता जनताक लग अबैत अछि। लोकक दश-दिशा मे सेहो सुधार अबैत अछि। मिथिला देश-दुनिया केँ जतेक देलक अछि, बदले मे मिथिला केँ किछ नहि भेटल। आब समय आबि गेल अछि जे पृथक मिथिला राजक लेल हमरा सभ केँ मिलि हक लेबा लेल लड़य पड़त।
 बैजूक रिहाई लेल सरकार आगू आबय!
 मधुबनी : अंतरराष्ट्रीय मैथिली सम्मेलनक सचिव डा. इन्द्र मोहन झा बिहार सरकार सं मांग केलनि हं जे विधि विभाग सं परामर्श क' अंतरराष्ट्रीय मैथिली सम्मेलनक महासचिव संग विद्यापति सेवा संस्थानक महासचिव डा. वैद्यनाथ चौधरी बैजू कें जेल सं रिहा करबाक दिशामे सार्थक पहल करय। डा. झा ने कहलनि अंतरराष्ट्रीय मैथिली सम्मेलन के महासचिव सह विद्यापति सेवा संस्थान के महासचिव डा. जे बैद्यनाथ चौधरी बैजू पर जे भी मुकदमा लंबित अछि ओ सभटा राजनीति सं जुड़ल मुकदमा अछि। राज्य सरकार कें चाही जे ओ विधि विभाग सं परामर्श क' डा. बैजू कें जेल सं बाहर करबा मे निर्णायक पहल करय। ओ कहलनि जे डा. बैजूक मिथिला आ मैथिलीक क्षेत्रमे महान योगदान रहा अछि। डा. बैजूक रिहाई नहि भेला सं मैथिल समाजक लोक मर्माहत छथि। तैँ सरकार कें चाहीजे हुनक रिहाई लेल यथाशीघ्र निर्णायक पहल करय।
 मैथिलीक सेमिनार मे मैथिलीक साहित्यकार केँ नहि भेटत आमंत्रण ?
 सहरसा : आगामी सात सितम्बर केँ साहित्य अकादमी द्वारा संत लक्ष्मीनाथ कुटी परसरमा मे सेमिनार आ कवि गोष्ठीक आयोजनमे मैथिली क्षेत्रमे काज कऽ रहल साहित्यकार केँ आमंत्रित नहि कएल जयबा पर मिथिला संघक अध्यक्ष राजकुमार सिँह कहलनि जे कार्यक्रम मे एहन प्रतिभागी केँ बजायल गेल अछि जिनका मैथिली क्षेत्र मे कोनो सक्रिय गतिविधि नहि रहल अछि।
 जखनकि सहरसा मे मैथिलीक वास्तविक कवि मे डा. महेन्द्र, ज्योतिवर्द्धन, अवधेश आनंद, स्वाति शाकम्भरी, विनय झा विराट, मुख्तार आलम, केदार गुप्ता, किसलय कृष्ण, मोहन यादव छथि जिनका अखन धरि कोनो जनतब देल जोग नहि बुझल गेल। श्री सिंह कहलनि जे साहित्य अकादमीक मैथिली प्रभाग सं जुड़ल लोकक गलतीक कारणे साहित्यकार केँ एकात तऽ देल गेल अछि। एहि मामिला मे साहित्य अकादमीक मैथिली संयोजिका प्रो. वीणा ठाकुर क' कहब अछि जे लिस्ट स्थानीय स्तर पर तैयार कऽ पठाएल गेल छल। हास्य कवि केदार गुप्ता सेहो तमसायत कहलनि जे मैथिलीक विकासमे सरकार पाइ दैत अछि मुदा स्थानीय साहित्यकार केँ एकात कएल गेल जे गलत अछि।
 Powered by Blogger. 